• Xahar wara li fetħu, Aviation Cosmetics għandhom talba kbira • Jemmnu li fi żmien sentejn ikollhom bżonn jespandu Aviation Cosmetics infetħet uffiċjalment f'pajjiżna inqas minn xahar ilu, u bl-interess kbir li hawn f'ħidmietha, id-diretturi tagħha qed jistennew li fi żmien sentejn jibdew jinnegozjaw mill-ġdid mal-Gvern biex jespandu l-operat f'pajjiżna. Fil-fatt, sa qabel fetħet f'pajjiżna, l-interess minn manifatturi u linji tal-ajru internazzjonali kien ikbar milli d-diretturi tal-kumpanija, li qabel ġiet Malta għamlet 20 sena topera fl-Olanda, qatt stennew. Lufthansa, British Airways, Air France, u l-Emirates huma fost il-kumpaniji kbar li diġà wrew interess f'ħidmietha. Interess bikri li wasal fi żmien meta Aviation Cosmetics għadha kemm bdiet ix-xogħol fuq l-ewwel ajruplan żgħir, u qed tiffinalizza ċ-ċertifikazzjoni tal-ħangar il-kbir; bl-ewwel ajruplan ta' daqs kbir jidħol ftit qabel il-Milied. Id-direttur maniġerjali Tom Jansen u maniġer kummerċjali Fritz Widdershoven stqarrew magħna li s-settur tal-avjazzjoni, sena wara l-oħra jkompli jara tkabbir, u l-proċess speċjalizzat taż-żbigħ tal-ajruplani huwa ħafna drabi injorat. Però kull ajruplan irid jgħaddi minn dan il-proċess kull ftit snin. Għaldaqstant is-suq huwa kbir ħafna, partikolarment għall-ajruplani kbar, u din il-faċilità f'pajjiżna qed tiġbed interess notevoli, għaliex hija mibnija apposta biex tilqa' għall-ħtiġijiet kollha tal-industrija – kemm fl-aspett ta' daqs ta' ajruplani li jidħlu, kif ukoll għaliex ħangars ġodda f'industrija mimlija ħangars antiki jew rinnovati, jispikkaw. "Ftit hemm faċilitajiet ta' żbigħ kbar biżżejjed għal ajruplani wide body fl-Ewropa. Biss aħna bnejna waħda kbira biżżejjed li takkomoda l-ikbar ajruplani li qed itiru bħalissa," qal Frits Widdershoven. Easyjet hi l-ewwel kumpanija li qed tagħmel użu mis-servizz ta' Aviation Cosmetics. Il-kumpanija ta' titjiriet low-cost qed tibdel id-dehra korporattiva tal-kumpanija, u bdew jibdlu d-dehra tal-ajruplani tagħhom, bl-ewwel wieħed qiegħed propju fil-ħangar ta' Aviation Cosmetics. Ta' min jinnota li f'din l-industrija, l-ajruplan tal-passiġġieri ta' Easyjet tagħha huwa meqjus bħala wieħed ta' daqs żgħir. F'ħidmietha, Aviation Cosmetics tnaddaf l-ajruplan miż-żebgħa l-antika, u terġa' tagħti l-kulur mill-ġdid skont id-disinn u l-kuluri mitlubin minnha. Ajruplan żgħir bħal ta' Easyjet jieħu madwar ġimgħa biex isirlu l-proċess sħiħ, filwaqt li fil-każ t'ajruplani kbar dan il-proċess jieħu madwar għaxart ijiem. Għaldaqstant id-diretturi tal-kumpanija qed ibassru li f'sena jiżbgħu mal-50 ajruplan żgħir u 30 ajruplan kbir. "Id-domanda hija enormi, ferm iktar milli stennejna," spjega Jansen Apparti l-ħangars bit-teknoloġija meħtieġa, il-pożizzjoni ġeografika ta' pajjiżna tagħmel differenza kbira biex il-kumpanija tibqa' topera fl-Ewropa, imma viċin il-Lvant Nofsani u l-Afrika ta' Fuq. Barra minn hekk Jansen tenna li l-kumpanija sabet l-għajnuna kollha li kellha bżonn mill-Gvern Malti, partikolarment biex tikseb l-użu tal-art – madwar 20,000 metru kwadru (fosthom 10,000 ta' ħangars) – li fuqha qed taħdem. Tenna li l-proċess biex waslu s'hawn ma kienx faċli, partikolarment għaliex joperaw f'suq fluwidu u speċjalizzat, però llum kulħadd jinsab konvint minn dan il-pass. Fil-fatt, ta' min ifakkar li lura f'Mejju 2012 l-eks Prim Ministru Lawrence Gonzi kien ħabbar li din il-kumpanija kienet ġejja Malta, xi ħaġa li sal-bidla fl-amministrazzjoni ma seħħitx. Fil-fatt il-Gvern preżenti kellu jinnegozja mill-ġdid mal-kumpanija biex flimkien waslu għal inawgurazzjoni reali; li seħħet fl-4 ta' Novembru li għadda fil-preżenza tal-Prim Ministru Malti Joseph Muscat u l-Prim Ministru Olandiż Mark Rutte. Is-settur tal-avjazzjoni huwa wieħed delikat fejn is-sigurtà tingħata importanza kbira. Dan kemm biex ikunu evitati inċidenti, u għaliex kull ajruplan jiswa għexieren, jekk mhux mijiet ta' miljuni ta' ewro. Fil-fatt hu stmat li ajruplan tal-passiġġieri kummerċjali żgħir jiswa sa 40 miljun ewro, filwaqt li l-valur tal-kbar jitla saħansitra sa 400 miljun ewro kull ajruplan. Għaldaqstant, spjegawlna d-diretturi tal-kumpanija, ir-regolamentazzjoni hija stretta, fosthom bir-reġistrazzjoni tal-materjal użat, u dokumentazzjoni sħiħa tal-proċess li jgħaddu minnu l-ajruplani ladarba jiġu f'idejn il-kumpanija. Barra minn hekk mhux l-ewwel darba li l-klijenti, qabel jaqblu dwar is-servizz, jistaqsu dwar il-kwalifiki tal-ħaddiema li se jaħdmu fuq l-ajruplan tagħhom, x'esperjenza għandhom, u x'taħriġ jingħataw. Dan biex ikun assigurat li x-xogħol isir bl-ogħla livell ta' serjetà. Minkejja l-ftuħ uffiċjali u l-bidu tal-ħidma fuq l-ewwel ajruplan, il-faċilità li minnha qed topera Aviation Cosmetics għadha qed tara xogħol ta' rfinar, filwaqt li l-ħangar il-kbir se jkollu l-hekk imseħja flying carpets ċertifikati f'dawn il-jiem. Flying carpets li mhuma xejn ħlief pjattaformi mekkaniċi li jippermettu lill-ħaddiema jaħdmu fuq il-partijiet differenti tal-ajruplan mingħajr l-użu ta' scaffolding; mhux kapriċċ imma bżonn hekk kif scaffolding ta' ċertu kobor mhux talli mhuwiex prattiku, imma perikoluż. Il-ħangar il-kbir, li flimkien maż-żgħir inbena apposta għal din il-kumpanija għandu tul ta' 90 metru, wisgħa ta' 85 metru, u għoli ta' 31 metru. Id-daqs ideali biex jaqdi l-bżonnijiet tal-ikbar ajruplani fis-suq bħalissa. Faċilità li kemm jista' jkun tipproteġi l-ambjent, permezz ta' dwal LEDs u tisfija tal-arja permezz ta' bio-filters. Ladarba l-kumpanija ta' iktar minn għoxrin sena esperjenza tiffinalizza l-aħħar irtokki u tibda tiżbogħ l-ajruplani l-kbar, se tkun qed timpjega mat-80 persuna. Kumpanija, qalulna, li sabet u qed issib l-appoġġ anke tal-kumpaniji tal-manutenzjoni tal-ajruplani li għandna f'Malta bħalissa, għaliex fil-fatt toffri servizz li b'xi mod huwa kumplimentari – f'katina li tagħmel sens li hi miġbura fl-istess post hawn f'pajjiżna.